title: Komission täytäntöönpanoasetus (EU) 2020/857, annettu 17 päivänä kesäkuuta 2020, Euroopan parlamentin ja neuvoston asetuksen (EU) 2019/517 mukaisesti Euroopan komission ja .eu-aluetunnusrekisterin välillä tehtävään sopimukseen sisällytettävistä periaatteista (ETA:n kannalta merkityksellinen teksti)

text:
                  19.6.2020

                  FI

                  Euroopan unionin virallinen lehti

                  L 195/52

         KOMISSION TÄYTÄNTÖÖNPANOASETUS (EU) 2020/857,
         annettu 17 päivänä kesäkuuta 2020,
         Euroopan parlamentin ja neuvoston asetuksen (EU) 2019/517 mukaisesti Euroopan komission ja .eu-aluetunnusrekisterin välillä tehtävään sopimukseen sisällytettävistä periaatteista
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon .eu-aluetunnuksen toteuttamisesta ja toiminnasta sekä asetuksen (EY) N:o 733/2002 muuttamisesta ja kumoamisesta ja komission asetuksen (EY) N:o 874/2004 kumoamisesta 19 päivänä maaliskuuta 2019 annetun Euroopan parlamentin ja neuvoston asetuksen (EU) 2019/517 (1) ja erityisesti sen 8 artiklan 2 kohdan,
         sekä katsoo seuraavaa:

                     (1)

                     Tämän asetuksen tarkoituksena on vahvistaa periaatteet, jotka on sisällytettävä komission ja rekisterin välillä tehtävään sopimukseen .eu-aluetunnuksen organisoinnista, hallinnosta ja hallinnoinnista.

                     (2)

                     Rekisterin olisi hallinnoitava .eu-aluetunnusta tavalla, joka vahvistaa unionin identiteettiä, edistää unionin arvoja verkossa ja lisää .eu-verkkotunnuksen käyttöä.

                     (3)

                     Jotta voitaisiin parantaa .eu-aluetunnuksen saatavuutta ja lisätä sen käyttöä kaikkien niiden osalta, jotka ovat kelpoisia rekisteröimään .eu-aluetunnuksen asetuksen (EU) 2019/517 nojalla, rekisterin olisi komission pyynnöstä tarjottava rekisterinpitäjän palveluja tietyille alipalvelluille maantieteellisille alueille unionissa tai tietyille komission määrittämille käyttäjäryhmille.

                     (4)

                     Asetuksessa (EU) 2019/517 säädettyjen velvoitteiden täyttämiseksi on olennaisen tärkeää, että rekisteri varmistaa .eu-aluetunnuksen hyvän hallinnon yhteistyössä komission kanssa ja ottaen huomioon asetuksella (EU) 2019/517 perustetun sidosryhmien yhteisen neuvoa-antavan ryhmän lausunnot, kun komissio sitä pyytää.

                     (5)

                     Jotta voitaisiin varmistaa .eu-aluetunnuksen kilpailukyky ja laaja käyttö, rekisterin olisi pyrittävä operatiiviseen huippuosaamiseen ja varmistettava palvelun korkea laatu kilpailukykyisin hinnoin. Sen olisi varmistettava luottamus, turvallisuus ja kuluttajansuoja ottamalla käyttöön alan viimeisintä kehitystä edustavat menetelmät ja teknologiat ja tekemällä yhteistyötä toimivaltaisten viranomaisten kanssa.

                     (6)

                     Rekisterin olisi hallinnoitava talousarviotaan moitteettoman varainhoidon periaatteen eli taloudellisuuden, tehokkuuden ja vaikuttavuuden periaatteiden mukaisesti. Mahdollinen kustannukset ja investoinnit ylittävä vuotuinen ylijäämä olisi siirrettävä unionin talousarvioon.

                     (7)

                     Rekisterin olisi varmistettava palvelujensa jatkuvuus ja .eu-aluetunnuksen toimivuus. Tätä varten rekisterillä olisi oltava käytössään toiminnan palautussuunnitelma, jota päivitetään säännöllisesti.

                     (8)

                     Rekisterin olisi edistettävä internetin hallintoa koskevia unionin tavoitteita, jotka on määritelty 27 päivänä marraskuuta 2014 annetuissa neuvoston päätelmissä ”Internetin hallinto” ja komission tiedonannossa ”Internet-politiikka ja Internetin hallinto – Euroopan rooli Internetin hallinnon tulevaisuuden muokkaamisessa” (2). Se voi komission pyynnöstä varata osan vuotuisesta ylijäämästä internetin hallintoa koskevien tavoitteiden rahoittamiseen.

                     (9)

                     Jotta voidaan lisätä yleisön luottamusta verkkoavaruuteen ja suojella unionin lainsäädännössä määriteltyjä laillisia oikeuksia, rekisterin olisi toteutettava kaikki tarvittavat toimenpiteet verkkotunnusten rekisteröinnillä keinottelun ja rekisteröinnin väärinkäytön ehkäisemiseksi ja torjumiseksi. Rekisterin olisi tältä osin tehtävä yhteistyötä Euroopan unionin teollisoikeuksien viraston ja muiden unionin virastojen kanssa.

                     (10)

                     Jotta voidaan lisätä loppukäyttäjien luottamusta .eu-aluetunnukseen ja varmistaa korkeatasoinen kuluttajansuoja niille suunnattujen palvelujen tarjonnassa, rekisterin olisi toteutettava toimenpiteitä järjestelmien kyberturvallisuuden varmistamiseksi.

                     (11)

                     Rekisterin olisi tarjottava yksinkertaiset ja tehokkaat menettelyt .eu-verkkotunnuksia koskevien sopimusriitojen ratkaisemiseksi.

                     (12)

                     Tarkkojen tietokantojen ylläpitäminen verkkotunnuksista ja rekisteröintitiedoista ja niiden laillisen tarkastelumahdollisuuden tarjoaminen unionin tietosuojasääntöjen mukaisesti on olennaisen tärkeää verkkotunnusjärjestelmän turvallisuuden, vakauden ja häiriönsietokyvyn varmistamiseksi. Tätä varten rekisterin olisi kerättävä WHOIS-tiedot .eu-aluetunnusta varten ja taattava niiden eheys ja saatavuus sekä mahdollistettava asianmukaisin keinoin näiden tietojen saaminen laillisesti unionin tietosuojasääntöjen mukaisesti. Rekisterin olisi otettava käyttöön asianmukaiset toimenpiteet virheellisten rekisteröintitietojen välttämiseksi ja korjaamiseksi.

                     (13)

                     Tässä asetuksessa säädetyt toimenpiteet ovat Euroopan parlamentin ja neuvoston direktiivillä (EU) 2018/1972 (3) perustetun viestintäkomitean (COCOM) lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Kohde
            Tässä asetuksessa vahvistetaan periaatteet, jotka on sisällytettävä asetuksen (EU) 2019/517 mukaisesti komission ja rekisterin välillä tehtävään sopimukseen .eu-aluetunnuksen organisoinnista, hallinnosta ja hallinnoinnista.

            2 artikla
            Unionin arvojen edistäminen verkossa

               1.   Rekisterin on osaltaan vahvistettava unionin identiteettiä ja edistettävä unionin arvoja verkossa. Rekisterin on toimintaperiaatteillaan ja kanssakäymisellään rekisterinpitäjien, verkkotunnusten rekisteröijien ja muiden sidosryhmien kanssa edistettävä erityisesti avoimuutta, innovointia, monikielisyyttä ja esteettömyyttä, sananvapautta ja tiedonvälityksen vapautta sekä ihmisoikeuksien ja oikeusvaltioperiaatteen kunnioittamista ja toteutettava toimenpiteitä käyttäjien turvallisuuden edistämiseksi verkossa ja käyttäjien yksityisyyden suojelemiseksi.

               2.   Rekisterin on aktiivisesti edistettävä kaikkien unionin virallisten kielten käyttöä.

            3 artikla
            .eu-aluetunnuksen käytön edistäminen

               1.   Rekisterin on lisättävä tietoisuutta .eu-aluetunnuksesta ja edistettävä sen käyttöä kaikkialla unionissa, jotta voidaan tukea digitaalisia sisämarkkinoita, rakentaa eurooppalainen verkkoidentiteetti ja edistää rajatylittäviä verkkotoimintoja.

               2.   Jotta voidaan edistää .eu-aluetunnuksen käyttöä tietyillä alipalvelluilla maantieteellisillä alueilla unionissa tai tiettyjen rekisteröijien ryhmien keskuudessa, rekisterin on komission pyynnöstä toimittava rekisterinpitäjänä tarjoamalla verkkotunnusten rekisteröintipalveluja suoraan rekisteröijille. Tämä toiminta on rajoitettava komission nimeämiin maantieteellisiin alueisiin ja rekisteröijien ryhmiin.

               3.   Rekisterin on edistettävä .eu-aluetunnuksen käyttöä sen kaikissa saatavilla olevissa versioissa ja kaikilla eurooppalaisilla kielillä.

            4 artikla
            Hyvä hallinto

               1.   Rekisterin on varmistettava .eu-aluetunnuksen hyvä hallinto. Rekisterin sisäisen hallintorakenteen on varmistettava sidosryhmien laaja edustus, tehokkuus, vaikuttavuus, vastuuvelvollisuus, läpinäkyvyys ja reagointikyky.

               2.   Korjatakseen tai parantaakseen .eu-aluetunnuksen organisointia, hallintoa ja hallinnointia rekisterin on pyydettävä neuvoja komissiolta, tehtävä yhteistyötä sen kanssa ja pantava täytäntöön sen antamia .eu-aluetunnusta koskevia erityisiä ohjeita sekä otettava huomioon sidosryhmien yhteisen neuvoa-antavan ryhmän lausunnot, kun komissio sitä pyytää.

            5 artikla
            Hyvä hallinnointi

               1.   Rekisterin on hallinnoitava .eu-aluetunnusta yleisen edun mukaisesti, jotta voidaan lisätä yleisön luottamusta verkkoympäristöön.

               2.   Rekisterin on pyrittävä operatiiviseen huippuosaamiseen ja varmistettava palvelun korkea laatu kilpailukykyisin hinnoin.

               3.   Rekisterin on otettava käyttöön menettelyt, joilla unionin oikeuden mukaisesti varmistetaan, että .eu-aluetunnuksen hallinnoinnissa ja hallinnossa noudatetaan avoimuuden, turvallisuuden, vakauden, ennakoitavuuden, luotettavuuden, saatavuuden, tehokkuuden ja syrjimättömyyden periaatteita sekä varmistetaan tasapuoliset kilpailuedellytykset ja kuluttajansuoja.

               4.   Rekisterin on vahvistettava menettelyt sen varmistamiseksi, että se tarjoaa rekisterinpitäjille palveluja ja tietoja samoin edellytyksin ja samanlaatuisina kuin se käyttää omissa vastaavissa palveluissaan, etenkin toimiessaan rekisterinpitäjänä 3 artiklan 2 kohdan mukaisesti.

               5.   Rekisterin on hallinnoitava .eu-aluetunnusta moitteettoman varainhoidon periaatteiden mukaisesti. Rekisterin on komission pyynnöstä esitettävä todisteet siitä, että näitä periaatteita on noudatettu etenkin taloudellisten ja henkilöresurssien osoittamisessa sopimuksen täytäntöönpanoon. Rekisterin on suostuttava ulkoiseen tarkastukseen vähintään joka toinen vuosi.

               6.   Rekisterin on tarjottava palvelujaan kaikilla unionin virallisilla kielillä.

            6 artikla
            Turvallisuus ja kuluttajansuoja

               1.   Rekisterin on varmistettava .eu-aluetunnusta hallinnoidessaan käyttämiensä verkko- ja tietojärjestelmien korkea turvallisuustaso. Sen on tässä yhteydessä otettava käyttöön erityisiä toimintaperiaatteita ja noudatettava viimeisintä kehitystä edustavia kyberturvallisuusriskien hallintakäytäntöjä.

               2.   Rekisterin on hyväksyttävä toiminnan jatkuvuus- ja palautussuunnitelma, jolle on saatava komission etukäteen antama kirjallinen hyväksyntä. Rekisterin on tarkistettava suunnitelmaa määräajoin komission etukäteen antaman kirjallisen hyväksynnän mukaan.

               3.   Rekisterin on

                           a)

                           tarjottava rekisterinpitäjille ja rekisteröijille viimeisintä kehitystä edustavat välineet ja teknologiat kyberturvallisuusuhkilta suojautumista varten;

                           b)

                           käytettävä kehittyneitä menetelmiä rekisteröinnin väärinkäytön ehkäisemiseksi.

            7 artikla
            Maksut ja ylijäämä

               1.   Rekisterin on ilmoitettava etukäteen komissiolle maksut, joita se aikoo periä .eu-verkkotunnuksen rekisteröimisestä, sekä tiedot siitä, kuinka ne liittyvät aiheutuneisiin kustannuksiin. Rekisterin on julkaistava maksut.

               2.   Rekisterin on kunkin tilivuoden lopussa siirrettävä unionin talousarvioon kaikki kirjattu ylijäämä, jota ei ole sijoitettu sen palvelujen laadun parantamiseen tai internetin hallintoa koskevien unionin tavoitteiden edistämiseen.

               3.   Rekisterin on ilmoitettava komissiolle investointeihin suunnitellut määrät, jotka odotetaan vähennettävän unionin talousarvioon mahdollisesti siirrettävästä ylijäämästä.

            8 artikla
            Internetin hallinto

               1.   Rekisterin on edistettävä internetin hallintoa koskevia unionin tavoitteita. Sen on tältä osin tehtävä yhteistyötä komission kanssa ja otettava huomioon sidosryhmien yhteisen neuvoa-antavan .eu-ryhmän lausunnot, kun komissio sitä pyytää.

               2.   Rekisterin on komission pyynnöstä varattava osa .eu-aluetunnuksen tuottamasta ylijäämästä internetin hallintoa koskevien unionin tavoitteiden edistämiseen.

               3.   Rekisterillä on oltava käytössään yksityiskohtainen suunnitelma internetin hallintoa koskevien tavoitteiden rahoittamiseksi. Sen on hyväksyttävä suunnitelma, jolle on saatava komission etukäteen antama kirjallinen hyväksyntä.

            9 artikla
            Verkkotunnusten rekisteröinnillä keinottelu ja rekisteröinnin väärinkäyttö

               1.   Rekisterillä on oltava käytössään toimintaperiaatteet ja menettelyt, joilla vähennetään aktiivisesti .eu-aluetunnuksen verkkotunnusten rekisteröinnillä keinottelua ja rekisteröinnin väärinkäyttöä asetuksen (EU) 2019/517 11 artiklan b, c ja e alakohdan mukaisesti. Sen on tältä osin tehtävä yhteistyötä Euroopan unionin teollisoikeuksien viraston ja muiden unionin virastojen kanssa.

               2.   Rekisterin on otettava huomioon ainakin komission lausuman 2005/295/EY (4) kattamat teollis- ja tekijänoikeudet, mukaan lukien unionin tai kansallisessa lainsäädännössä säädetyt tekijänoikeudet, tavaramerkit ja maantieteelliset merkinnät, sekä seuraavat siltä osin kuin ne on suojattu niiden jäsenvaltioiden kansallisessa lainsäädännössä, jossa niitä käytetään: rekisteröimättömät tavaramerkit, kauppanimet, liiketunnukset, toiminimet, sukunimet sekä suojattujen kirjallisten ja taiteellisten teosten tunnusomaiset nimet.

               3.   Verkkotunnusten rekisteröinnillä keinottelun ja rekisteröinnin väärinkäytön vähentämiseksi rekisterillä on oltava käytössään toimintaperiaatteet ja menettelyt, joilla varmistetaan rekisteröintitietojen ja erityisesti rekisteröijien tunnistetietojen oikeellisuus. Rekisterin on varmistettava, että rekisterinpitäjät hallinnoivat rekisteröintejä tietojen turvallisuutta ja oikeellisuutta koskevien periaatteiden sekä unionin lainsäädännön mukaisesti.

               4.   Rekisterillä on oltava käytössään rekisteröintipyyntöjä sekä rekisteröintiperusteiden ja rekisteröijien tietojen todentamista koskevat toimintaperiaatteet ja menettelyt, joilla varmistetaan, että tiedot todennetaan ennen rekisteröintiä tai sen jälkeen rekisterin aloitteesta tai kyseisen verkkotunnuksen rekisteröintiin liittyvän riidan seurauksena.

            10 artikla
            Verkkotunnusten sulkeminen

               1.   Rekisterin on pantava täytäntöön toimintaperiaatteet ja menettelyt verkkotunnusten sulkemiseksi omasta aloitteestaan asetuksen (EU) 2019/517 4 artiklan 3 kohdassa kuvatulla tavalla tai asianmukaista tuomioistuinten ulkopuolista tai oikeudellista menettelyä käyttäen. Rekisterin on erityisesti suljettava verkkotunnukset, jotka on rekisteröity ilman oikeuksia tai oikeutettua etua verkkotunnukseen tai joita käytetään vilpillisessä mielessä.

               2.   Verkkotunnusten sulkemismenettelyyn on sisällyttävä ilmoitus verkkotunnuksen haltijalle, ja sen on annettava haltijalle mahdollisuus toteuttaa asianmukaisia toimenpiteitä.

            11 artikla
            Vaihtoehtoinen riidanratkaisumenettely

               1.   Rekisterin on tarjottava yksinkertaiset, helposti saatavilla olevat, tehokkaat ja yhdenmukaiset menettelyt .eu-verkkotunnusten rekisteröintiä koskevien riitojen ratkaisemiseksi.

               2.   Rekisterin hyväksymien vaihtoehtoisia riidanratkaisumenettelyjä koskevien sääntöjen on oltava Euroopan parlamentin ja neuvoston direktiivin 2013/11/EU (5) mukaisia. Niissä on otettava huomioon alan parhaat kansainväliset käytänteet, mukaan lukien Maailman henkisen omaisuuden järjestön (WIPO) soveltuvat suositukset, ja niissä on noudatettava yhdenmukaisia menettelysääntöjä, jotka ovat samankaltaisia kuin ICANN:n UDRP-riitojenratkaisumenetelmän (Uniform Domain-Name Dispute Resolution Policy) säännöt.

               3.   Rekisteri voi valita hyvämaineisia vaihtoehtoisen riitojenratkaisun tarjoajia, joilla on asianmukainen asiantuntemus. Valintamenettelyn on oltava puolueeton, läpinäkyvä ja syrjimätön. Rekisterin on julkaistava luettelo näistä vaihtoehtoisen riitojenratkaisun tarjoajista.

            12 artikla
            Verkkotunnusten ja rekisteröintitietojen tietokannat

               1.   Rekisterillä on oltava käytössään toimintaperiaatteet ja menettelyt, joilla varmistetaan, että WHOIS-tietokannan tiedot ovat tarkkoja ja ajantasaisia ja että näiden tietojen julkaiseminen ja niiden saaminen tapahtuu unionin tietosuojasääntöjen mukaisesti.

               2.   Virheellisten tietojen tahallinen toimittaminen on peruste sille, että verkkotunnuksen rekisteröintiä voidaan pitää rekisteröintiehtojen vastaisena.

            13 artikla
            Yhteistyö toimivaltaisten viranomaisten kanssa

               1.   Rekisterin on tehtävä yhteistyötä kyberrikollisuuden torjuntaan osallistuvien toimivaltaisten viranomaisten kanssa. Sen on tehtävä yhteistyötä myös sellaisten toimivaltaisten viranomaisten sekä julkisten ja yksityisten elinten kanssa, jotka osallistuvat verkkotunnusten rekisteröinnillä keinottelun ja rekisteröinnin väärinkäytön torjutaan sekä kyberturvallisuuteen ja tietoturvallisuuteen, kuluttajansuojaan ja perusoikeuksien suojeluun liittyviin toimiin. Sen on annettava toimivaltaisille viranomaisille ja julkisille elimille pääsy tietoihin unionin oikeuden tai unionin oikeuden mukaisen kansallisen lainsäädännön mukaisesti, mukaan lukien sellaisten tuomioistuinten tai toimivaltaisten viranomaisten määräykset, joilla on asianmukaiset valtuudet.

               2.   Rekisterin on vahvistettava menettelyt, joilla helpotetaan yhteistyötä toimivaltaisten viranomaisten sekä julkisten ja yksityisten elinten kanssa.

            14 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 17 päivänä kesäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 91, 29.3.2019, s. 25.

            (2)  COM/2014/072.

            (3)  Euroopan parlamentin ja neuvoston direktiivi (EU) 2018/1972, annettu 11 päivänä joulukuuta 2018, eurooppalaisesta sähköisen viestinnän säännöstöstä (EUVL L 321, 17.12.2018, s. 36).

            (4)  Komission julkilausuma teollis- ja tekijänoikeuksien noudattamisen varmistamisesta annetun Euroopan parlamentin ja neuvoston direktiivin 2004/48/EY 2 artiklasta (EUVL L 94, 13.4.2005, s. 37).

            (5)  Euroopan parlamentin ja neuvoston direktiivi 2013/11/EU, annettu 21 päivänä toukokuuta 2013, kuluttajariitojen vaihtoehtoisesta riidanratkaisusta sekä asetuksen (EY) N:o 2006/2004 ja direktiivin 2009/22/EY muuttamisesta (EUVL L 165, 18.6.2013, s. 63).


title: Neuvoston täytäntöönpanoasetus (EU) 2020/847, annettu 18 päivänä kesäkuuta 2020, Iraniin kohdistuvista rajoittavista toimenpiteistä annetun asetuksen (EU) N:o 267/2012 täytäntöönpanosta

text:
                  19.6.2020

                  FI

                  Euroopan unionin virallinen lehti

                  L 196/1

         NEUVOSTON TÄYTÄNTÖÖNPANOASETUS (EU) 2020/847,
         annettu 18 päivänä kesäkuuta 2020,
         Iraniin kohdistuvista rajoittavista toimenpiteistä annetun asetuksen (EU) N:o 267/2012 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Iraniin kohdistuvista rajoittavista toimenpiteistä ja asetuksen (EU) N:o 961/2010 kumoamisesta 23 päivänä maaliskuuta 2012 annetun neuvoston asetuksen (EU) N:o 267/2012 (1) ja erityisesti sen 46 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto antoi 23 päivänä maaliskuuta 2012 asetuksen (EU) N:o 267/2012.

                     (2)

                     Neuvosto on päätöksen 2010/413/YUTP liitteen II tarkistuksen perusteella päättänyt, että kaikkiin siinä olevassa luettelossa esitettyihin henkilöihin ja yhteisöihin kohdistetut rajoittavat toimenpiteet olisi pidettävä voimassa siltä osin kuin kyseisten henkilöiden ja yhteisöjen nimiä ei mainita kyseisen päätöksen liitteessä VI.

                     (3)

                     Neuvosto on myös päättänyt, että kymmenen asetuksen (EU) N:o 267/2012 liitteeseen IX sisältyvää merkintää olisi saatettava ajan tasalle.

                     (4)

                     Asetus (EU) N:o 267/2012 olisi sen vuoksi muutettava vastaavasti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) N:o 267/2012 liite IX tämän asetuksen liitteen mukaisesti.

            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä kesäkuuta 2020.

                  Neuvoston puolesta

                  Puheenjohtaja

               A. METELKO-ZGOMBIĆ

            (1)  EUVL L 88, 24.3.2012, s. 1.

            LIITE
            Muutetaan asetuksen (EU) N:o 267/2012 liite IX seuraavasti:

                        1)

                        Korvataan kohdan ”I Ydinalaan tai ballistisiin ohjuksiin liittyvään toimintaan osallistuvat henkilöt ja yhteisöt ja Iranin hallitukselle tukea antavat henkilöt ja yhteisöt” alakohdassa ”A. Henkilöt” olevassa luettelossa olevat merkinnät seuraavilla merkinnöillä:

                                    Nimi

                                    Tunnistetiedot

                                    Perusteet

                                    Luetteloon merkitsemisen päivämäärä

                                    ”8.

                                    Ebrahim MAHMUDZADEH

                                    Entinen Iran Electronics Industriesin toimitusjohtaja (ks. B osa, nro 20). Nykyisin Armed Forces Social Security Organizationin pääjohtaja.

                                    23.6.2008

                                    12.

                                    Mohammad Reza MOVASAGHNIA

                                    Entinen Samen Al A’Emmeh Industries Group -yhtiön (SAIG) johtaja; yhtiö tunnetaan myös nimellä the Cruise Missile Industry Group. Järjestö on nimetty YK:n turvallisuusneuvoston päätöslauselmassa 1747 ja lueteltu yhteisen kannan 2007/140/YUTP liitteessä I.

                                    26.7.2010

                                    25.

                                    Sayed Shamsuddin BORBORUDI
                                    (alias Seyed Shamseddin BORBOROUDI)

                                    Syntymäaika: 21.9.1969

                                    YK:n nimeämän Iranin atomienergiajärjestön (Atomic Energy Organisation of Iran) entinen varajohtaja YK:n nimeämän Feridun Abbasi Davanin alaisena. Osallistunut Iranin ydinohjelmaan ainakin vuodesta 2002 lähtien, mukaan lukien AMADin entisenä hankinta- ja logistiikkapäällikkönä; tuolloin hän oli vastuussa Kimia Madanin kaltaisten peiteyhtiöiden käyttämisestä laitteiston ja materiaalin hankkimiseksi Iranin ydinaseohjelmaa varten.

                                    1.12.2011”

                        2)

                        Korvataan kohdan ”I Ydinalaan tai ballistisiin ohjuksiin liittyvään toimintaan osallistuvat henkilöt ja yhteisöt ja Iranin hallitukselle tukea antavat henkilöt ja yhteisöt” alakohdassa ”B. Yhteisöt” olevassa luettelossa olevat merkinnät seuraavilla merkinnöillä:

                                    Nimi

                                    Tunnistetiedot

                                    Perusteet

                                    Luetteloon merkitsemisen päivämäärä

                                    ”87.

                                    Khala Afarin Pars (alias PISHRO KHALA AFARIN COMPANY)

                                    Viimeinen tiedossa oleva osoite: Unit 5, 2nd Floor, No 75, Mehran Afrand St, Sattarkhan St, Tehran.

                                    Osallistuu sellaisten laitteistojen ja materiaalien hankintaan, joita voidaan suoraan käyttää Iranin ydinohjelmassa.

                                    1.12.2011

                                    161.

                                    Sharif University of Technology

                                    Viimeinen tiedossa oleva osoite: Azadi Ave/Street, PO Box 11365–11155, Tehran, Iran, P.: +98 21 66 161 Sähköposti: info@sharif.ir

                                    Sharif University of Technologyllä (SUT) on useita yhteistyösopimuksia sellaisten Iranin hallitukseen liittyvien organisaatioiden kanssa, jotka YK ja/tai EU on nimennyt pakotekohteiksi ja jotka toimivat sotilaallisilla tai sotatarviketeollisuuden aloilla, erityisesti ballististen ohjusten tuotannon ja hankinnan aloilla. Näitä ovat: sopimus EU:n pakotekohteeksi nimeämän Aerospace Industries Organisationin kanssa muun muassa satelliittien tuotannosta; ”älyvene”-kilpailuja koskeva yhteistyö Iranin puolustusministeriön ja islamilaisen vallankumouskaartin (IRGC) kanssa; IRGC:n ilmavoimien kanssa tehty laajempi sopimus, joka kattaa yliopiston suhteiden, organisaation ja strategisen yhteistyön kehittämisen ja lujittamisen; SUT on osapuolena kuuden yliopiston sopimuksessa, jolla tuetaan Iranin hallitusta puolustukseen liittyvän tutkimuksen kautta.
                                    Kaiken kaikkiaan tämä osoittaa, että SUT tekee huomattavaa yhteistyötä Iranin hallituksen kanssa sotilaallisilla tai sotatarviketeollisuuden aloilla ja tukee siten Iranin hallitusta.

                                    8.11.2014”

                        3)

                        Korvataan kohdan ”II Iranilainen vallankumouskaarti (IRGC)” alakohdassa ”A. Henkilöt” olevassa luettelossa olevat merkinnät seuraavilla merkinnöillä:

                                    Nimi

                                    Tunnistetiedot

                                    Perusteet

                                    Luetteloon merkitsemisen päivämäärä

                                    ”6.

                                    IRGC Mohammad Ali JAFARI

                                    Entinen IRGC:n komentaja.

                                    23.6.2008

                                    7.

                                    IRGC:n prikaatikenraali Mostafa Mohammad NAJJAR

                                    Entinen sisäministeri ja entinen MODAFL:n ministeri, joka vastasi kaikista sotilaallisista ohjelmista, myös ballistisia ohjuksia koskevasta ohjelmasta. Nykyisin asevoimien yleisesikunnan päällikön vanhempi neuvonantaja.

                                    23.6.2008

                                    8.

                                    IRGC:n prikaatikenraali Mohammad Reza NAQDI

                                    Syntymäpaikka: Najaf, Irak
                                    Syntymäaika: 1953

                                    IRGC:n apulaiskoordinaattori. Entinen IRGC:n apulaiskomentaja kulttuuri- ja sosiaaliasioissa. Entinen Basij-liikkeen komentaja.

                                    26.7.2010

                                    11.

                                    IRGC:n prikaatikenraali Hossein SALAMI

                                    IRGC:n komentaja.

                                    26.7.2010

                                    13.

                                    IRGC:n prikaatikenraali Ahmad VAHIDI

                                    Supreme National Defense University -yliopiston johtaja ja entinen MODAFL:n ministeri.

                                    23.6.2008”


title: Komission täytäntöönpanoasetus (EU) 2020/858, annettu 18 päivänä kesäkuuta 2020, täytäntöönpanoasetuksen (EU) 2018/732 muuttamisesta sen soveltamispäivän lykkäämisen osalta (ETA:n kannalta merkityksellinen teksti)

text:
                  19.6.2020

                  FI

                  Euroopan unionin virallinen lehti

                  L 195/57

         KOMISSION TÄYTÄNTÖÖNPANOASETUS (EU) 2020/858,
         annettu 18 päivänä kesäkuuta 2020,
         täytäntöönpanoasetuksen (EU) 2018/732 muuttamisesta sen soveltamispäivän lykkäämisen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon vaihtoehtoisten polttoaineiden infrastruktuurin käyttöönotosta 22 päivänä lokakuuta 2014 annetun Euroopan parlamentin ja neuvoston direktiivin 2014/94/EU (1) ja erityisesti sen 7 artiklan 3 kohdan,
         sekä katsoo seuraavaa:

                     (1)

                     Komission täytäntöönpanoasetuksen (EU) 2018/732 (2) mukaan polttoaineiden jakeluasemilla esillä pidettävien polttoaineiden hintavertailujen olisi perustuttava otokseen henkilöautoja, jotka ovat keskenään vertailukelpoisia ainakin painon ja tehon suhteen. Jäsenvaltiot voivat hyödyntää digitaalisia ratkaisuja, kuten verkkotyökaluja, antaakseen tietoja markkinoilla olevista ajoneuvomalleista sekä täydentääkseen tietoja. Sen vuoksi polttoaineiden yksikköhintojen vertailujen esillä pitämistä polttoaineiden jakeluasemilla voitaisiin täydentää linkillä verkkosivustolle, jolta saa tarkempia tai täydentäviä tietoja. Tämä ei kuitenkaan saa korvata tietojen esillä pitämistä polttoaineiden jakeluasemilla.

                     (2)

                     Jäsenvaltioiden olisi määritettävä ne huoltoasemat, joilla vaihtoehtoisten polttoaineiden yksikköhintojen vertailun tulokset on pidettävä esillä täytäntöönpanoasetuksen (EU) 2018/732 liitteessä I vahvistetun yhteisen menetelmän mukaisesti. Tiedot olisi ilmoitettava riittävän kuluttajatiedotuksen takaavalla tavalla, esimerkiksi käyttämällä julisteita, ilmoitustauluja tai näyttölaitteita. Näiden laitteiden asentaminen edellyttää erityisiä töitä polttoaineiden jakeluasemilla. Ratkaisut eivät saisi aiheuttaa rasitetta pienille ja keskisuurille yrityksille.

                     (3)

                     Unioni on perustanut Verkkojen Eurooppa -ohjelman yhteyteen tukitoimen avustaakseen jäsenvaltioita direktiivin 2014/94/EU 7 artiklan 3 kohdan täytäntöönpanossa, muun muassa antamalla suosituksia tietonäyttöjen yhdenmukaisesta käyttöönotosta. Kyseiset suositukset eivät ole vielä saatavilla. Covid-19-pandemiaan liittyvät eristystoimenpiteet ovat rajoittaneet voimakkaasti huoltoasemille pääsyä testausta varten, joten vaadittujen paikalla tehtävien testien tekemistä on ollut pakko lykätä. Siksi komissio on ohjelman tukitoimeen osallistuvien jäsenvaltioiden pyynnöstä pidentänyt tukitoimen voimassaoloa 30 päivään syyskuuta 2020 muuttamalla vastaavaa avustussopimusta. Tämä tarkoittaa sitä, että lopulliset suositukset, jotka ohjelman tukitoimen perusteella annetaan jäsenvaltioille direktiivin 2014/94/EU 7 artiklan 3 kohdan yhdenmukaista täytäntöönpanoa varten, toimitetaan suunniteltua myöhemmin.

                     (4)

                     Jäsenvaltiot totesivat vaihtoehtoisten polttoaineiden infrastruktuuria käsittelevän komitean kokouksessa 3 päivänä huhtikuuta 2020, että covid-19-viruksen leviämisen hillitsemiseksi toteutetut toimenpiteet rajoittavat mahdollisuutta päästä huoltoasemille. Näin ollen ei ole mahdollista toteuttaa kaikkia tarvittavia töitä, jotta huoltoasemat voidaan varustaa tietonäytöillä ohjelman tukitoimen suositusten mukaisesti. Lisäksi julisteiden, ilmoitustaulujen tai näyttölaitteiden käyttöönotto edellyttää fyysistä työtä huoltoasemilla, mikä saattaa aiheuttaa turvallisuusriskejä asiakkaille ja työntekijöille tilanteessa, jossa lähikontakteja on vältettävä. Näistä syistä jäsenvaltiot pyysivät täytäntöönpanoasetuksen (EU) 2018/732 soveltamispäivän lykkäämistä.

                     (5)

                     Näiden rajoitteiden vuoksi on mahdotonta rakentaa tarvittavaa infrastruktuuria, jotta huoltoasemat voisivat noudattaa täytäntöönpanoasetuksen (EU) 2018/732 liitteessä olevaa menetelmää 2 artiklassa vahvistetusta soveltamispäivästä alkaen. Lisäksi jäsenvaltioilla on vaikeuksia kerätä asiaa koskevia tietoja. Näistä syistä täytäntöönpanoasetuksen (EU) 2018/732 soveltamispäivää olisi lykättävä kuudella kuukaudella, jotta jäsenvaltiot voisivat kumota covid-19-kriisin aiheuttaman viivästyksen kielteiset vaikutukset asetuksessa säädettyjen toimenpiteiden käytännön täytäntöönpanossa.

                     (6)

                     Jotta meneillään olevassa covid-19-kriisissä voitaisiin tarjota välitöntä helpotusta sekä antaa jäsenvaltioille ja kaikille sidosryhmille mahdollisuus mukauttaa suunnitelmiaan ehdotetun muutoksen mukaisesti, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

                     (7)

                     Tässä asetuksessa säädetyt toimenpiteet ovat direktiivin 2014/94/EU 9 artiklan 1 kohdassa perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Korvataan täytäntöönpanoasetuksen (EU) 2018/732 2 artiklan toinen alakohta seuraavasti:

               ”Sitä sovelletaan 7 päivästä joulukuuta 2020.”

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä kesäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 307, 28.10.2014, s. 1.

            (2)  Komission täytäntöönpanoasetus (EU) 2018/732, annettu 17 päivänä toukokuuta 2018, yhteisestä menetelmästä vaihtoehtoisten polttoaineiden yksikköhintojen vertailua varten Euroopan parlamentin ja neuvoston direktiivin 2014/94/EU mukaisesti (EUVL L 123, 18.5.2018, s. 85).


title: Komission täytäntöönpanoasetus (EU) 2020/861, annettu 16 päivänä kesäkuuta 2020, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (”Cantal” / ”fourme de Cantal” / ”cantalet” (SAN))

text:
                  22.6.2020

                  FI

                  Euroopan unionin virallinen lehti

                  L 197/1

         KOMISSION TÄYTÄNTÖÖNPANOASETUS (EU) 2020/861,
         annettu 16 päivänä kesäkuuta 2020,
         erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (”Cantal” / ”fourme de Cantal” / ”cantalet” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Ranskan esittämän pyynnön, joka koski komission asetuksen (EY) N:o 1107/96 nojalla rekisteröidyn suojatun alkuperänimityksen ”Cantal” / ”fourme de Cantal” / ”cantalet” eritelmän muutoksen hyväksymistä (2). Tämä muutos sisältää nimen ”Cantal” / ”fourme de Cantal” / ”cantalet” muuttamisen muotoon ”Cantal” / ”Fourme de Cantal”.

                     (2)

                     Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä (3).

                     (3)

                     Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Cantal” / ”fourme de Cantal” / ”cantalet” (SAN) koskeva eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä kesäkuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  Komission asetus (EY) N:o 1107/96, annettu 12 päivänä kesäkuuta 1996, neuvoston asetuksen (ETY) N:o 2081/92 17 artiklassa säädetyn menettelyn mukaisesta maantieteellisten merkintöjen ja alkuperänimitysten rekisteröinnistä (EYVL L 148, 21.6.1996, s. 1).

            (3)  EUVL C 46, 11.2.2020, s. 14.


title: Komission täytäntöönpanoasetus (EU) 2020/862, annettu 19 kesäkuuta 2020, suorien tukien mukauttamisasteesta Euroopan parlamentin ja neuvoston asetuksen (EU) N:o 1306/2013 nojalla kalenterivuoden 2020 osalta

text:
                  22.6.2020

                  FI

                  Euroopan unionin virallinen lehti

                  L 197/3

         KOMISSION TÄYTÄNTÖÖNPANOASETUS (EU) 2020/862,
         annettu 19 kesäkuuta 2020,
         suorien tukien mukauttamisasteesta Euroopan parlamentin ja neuvoston asetuksen (EU) N:o 1306/2013 nojalla kalenterivuoden 2020 osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 26 artiklan 3 kohdan,
         on kuullut maatalousrahastojen komiteaa,
         sekä katsoo seuraavaa:

                     (1)

                     Asetuksen (EU) N:o 1306/2013 25 artiklan mukaan on muodostettava varaus, josta on tarkoitus tarjota maatalousalalle lisätukea maataloustuotteiden tuotantoon tai jakeluun vaikuttavissa merkittävissä kriiseissä, tekemällä kunkin vuoden alussa suoriin tukiin vähennys mainitun asetuksen 26 artiklassa tarkoitetulla rahoituskurimenetelmällä.

                     (2)

                     Asetuksen (EU) N:o 1306/2013 26 artiklan 1 kohdassa säädetään, että sen varmistamiseksi, että mainitun asetuksen 16 artiklassa markkinoihin liittyvien menojen ja suorien tukien rahoittamiseksi vahvistettuja vuotuisia enimmäismääriä noudatetaan, on määrättävä mukautusaste, jota sovelletaan suoriin tukiin, jos asianomaisen enimmäismäärän puitteissa rahoitettavia toimenpiteitä koskevat rahoitusennusteet osoittavat jonkin varainhoitovuoden osalta, että sovellettavat vuotuiset enimmäismäärät tulevat ylittymään.

                     (3)

                     Suoria tukia ja markkinoihin liittyviä menoja koskevat alustavat ennusteet varainhoitovuodeksi 2021 osoittavat rahoituskurin tarpeen olevan 647,2 miljoonaa euroa, johon sisältyy maatalousalan kriisivarauksen määrä, joka on 487,6 miljoonaa euroa käypinä hintoina.

                     (4)

                     Tämän määrän kattamiseksi olisi kalenterivuoden 2020 osalta sovellettava rahoituskurimenetelmää suoriin tukiin tukijärjestelmissä, jotka luetellaan Euroopan parlamentin ja neuvoston asetuksen (EU) N:o 1307/2013 (2) liitteessä I.

                     (5)

                     Asetuksen (EU) N:o 1306/2013 26 artiklan 3 kohdan mukaisesti mukautusaste olisi vahvistettava viimeistään sen kalenterivuoden kesäkuun 30 päivänä, jota kyseinen mukautusaste koskee.

                     (6)

                     Komission muutettua ehdotusta neuvoston asetukseksi vuosia 2021–2027 koskevan monivuotisen rahoituskehyksen vahvistamisesta (3) ei ole vielä hyväksytty. Varotoimenpiteenä mukautusasteen laskemisessa olisi näin ollen käytettävä Euroopan maatalouden tukirahaston varainhoitovuoden 2021 menoja varten käytettävissä olevaa 40 179,1 miljoonan euron nettomäärää (muutetussa ehdotuksessa vahvistettu enimmäismäärä mukautettuna jäsenvaltioiden ilmoittamiin Euroopan maaseudun kehittämisen maatalousrahaston ja suorien tukien välisiin määrärahasiirtoihin).

                     (7)

                     Pääsääntöisesti viljelijälle, joka jättää suoria tukia koskevan tukihakemuksen tietylle kalenterivuodelle N, maksetaan tuet tiettynä varainhoitovuodelle N +1 sijoittuvana maksuaikana. Jäsenvaltiot voivat kuitenkin tietyin rajoituksin suorittaa viljelijöille maksuja kyseisen maksamisajanjakson päätyttyä. Tällaisia myöhempiä maksuja voidaan suorittaa seuraavana varainhoitovuonna. Kun rahoituskuria sovelletaan tiettyyn kalenterivuoteen, mukautusastetta ei tulisi soveltaa maksuihin, joita koskevat tukihakemukset on jätetty muina kalenterivuosina kuin sinä kalenterivuonna, johon rahoituskuria sovelletaan. Viljelijöiden tasavertaisen kohtelun varmistamiseksi on sen vuoksi aiheellista säätää, että mukautusastetta sovelletaan ainoastaan maksuihin, joista on jätetty tukihakemus sinä kalenterivuonna, johon rahoituskuria sovelletaan, riippumatta siitä, milloin maksu viljelijälle suoritetaan.

                     (8)

                     Asetuksen (EU) N:o 1307/2013 8 artiklan 1 kohdassa säädetään, että asetuksen (EU) N:o 1306/2013 26 artiklan mukaisesti vahvistettua suoriin tukiin sovellettavaa mukautusastetta sovelletaan ainoastaan yli 2 000 euron suuruisiin suoriin tukiin, jotka myönnetään viljelijöille vastaavana kalenterivuonna. Lisäksi asetuksen (EU) N:o 1307/2013 8 artiklan 2 kohdassa säädetään, että suorien tukien asteittaisen käyttöönoton seurauksena mukautusastetta sovelletaan Kroatiaan vasta 1 päivästä tammikuuta 2022. Tässä asetuksessa vahvistettua mukautusastetta ei sen vuoksi tulisi soveltaa viljelijöille kyseisessä jäsenvaltiossa maksettaviin tukiin,

               ON HYVÄKSYNYT TÄMÄN ASETUKSEN:

            1 artikla

               1.   Mukautusasteen vahvistamiseksi asetuksen (EU) N:o 1306/2013 25 ja 26 artiklan ja asetuksen (EU) N:o 1307/2013 8 artiklan 1 kohdan mukaisesti asetuksen (EU) N:o 1307/2013 liitteessä I luetelluissa tukijärjestelmissä viljelijöille myönnettävien suorien tukien, jotka ylittävät 2 000 euroa ja joista on jätetty tukihakemus kalenterivuoden 2020 osalta, määriä alennetaan 2,140411 prosentin mukautusasteella.

               2.   Edellä 1 kohdassa säädettyä vähennystä ei sovelleta Kroatiaan.

            2 artikla
            Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 19 päivänä kesäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 347, 20.12.2013, s. 549.

            (2)  Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).

            (3)  COM(2020) 443 final.


title: Komission täytäntöönpanoasetus (EU) 2020/864, annettu 22 päivänä kesäkuuta 2020, vilja-alalla 23 päivästä kesäkuuta 2020 sovellettavien tuontitullien vahvistamisesta

text:
                  23.6.2020

                  FI

                  Euroopan unionin virallinen lehti

                  LI 197/1

         KOMISSION TÄYTÄNTÖÖNPANOASETUS (EU) 2020/864,
         annettu 22 päivänä kesäkuuta 2020,
         vilja-alalla 23 päivästä kesäkuuta 2020 sovellettavien tuontitullien vahvistamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun neuvoston asetuksen (EU) N:o 1308/2013 (1) ja erityisesti sen 183 artiklan,
         sekä katsoo seuraavaa:

                     (1)

                     Komission asetuksen (EU) N:o 642/2010 (2) 1 artiklan 1 kohdassa säädetään, että CN-koodien 1001 11 00, 1001 19 00, ex 1001 91 20 (tavallisen vehnän siemenvilja), ex 1001 99 00 (korkealaatuinen tavallinen vehnä, muu kuin siemenvilja), 1002 10 00, 1002 90 00, 1005 10 90, 1005 90 00, 1007 10 90 ja 1007 90 00 tuotteiden tuontitulli on sama kuin kyseisten tuotteiden tuontihetkellä voimassa oleva interventiohinta, jota korotetaan 55 prosentilla ja josta vähennetään kyseiseen lähetykseen sovellettava cif-tuontihinta. Tämä tulli ei kuitenkaan voi olla suurempi kuin yhteisen tullitariffin tullit.

                     (2)

                     Asetuksen (EU) N:o 642/2010 1 artiklan 2 kohdassa säädetään, että mainitun artiklan 1 kohdassa tarkoitetun tuontitullin laskemista varten mainitussa artiklassa tarkoitetuille tuotteille vahvistetaan säännöllisesti edustavat cif-tuontihinnat.

                     (3)

                     Asetuksen (EU) N:o 642/2010 2 artiklan 1 kohdassa säädetään, että mainitun asetuksen 1 artiklan 1 kohdassa tarkoitettujen tuotteiden tuontitullin laskemisessa käytetään mainitun asetuksen 5 artiklan mukaisesti määriteltyä päivittäistä edustavaa cif-tuontihintaa.

                     (4)

                     Kanadasta peräisin olevien, CN-koodien 1001 11 00, 1001 19 00, ex 1001 99 00 (korkealaatuinen tavallinen vehnä, muu kuin siemenvilja), 1002 10 00 ja 1002 90 00 tuotteiden tuontitulli lasketaan 21 päivästä syyskuuta 2017 alkaen asetuksen (EU) N:o 642/2010 2 artiklan 5 kohdan mukaisesti.

                     (5)

                     Tuontitullit olisi vahvistettava 23 päivänä kesäkuuta 2020 alkavalle ajanjaksolle, ja niitä on sovellettava uuden vahvistuksen voimaantuloon asti.

                     (6)

                     Asetuksen (EU) N:o 642/2010 2 artiklan 2 kohdan mukaisesti tämän asetuksen olisi tultava voimaan päivänä, jona se julkaistaan,

               ON HYVÄKSYNYT TÄMÄN ASETUKSEN:

            1 artikla
            Asetuksen (EU) N:o 642/2010 1 artiklan 1 kohdassa tarkoitetut vilja-alan tuontitullit vahvistetaan tämän asetuksen liitteessä II lueteltujen tekijöiden perusteella tämän asetuksen liitteessä I 23 päivästä kesäkuuta 2020

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä kesäkuuta 2020.

                  Komission puolesta,

                  puheenjohtajan nimissä

               Wolfgang BURTSCHER

                  Pääjohtaja

                  Maatalouden ja maaseudun kehittämisen pääosasto

            (1)  EUVL L 347, 20.12.2013, s. 671.

            (2)  Komission asetus (EU) N:o 642/2010, annettu 20 päivänä heinäkuuta 2010, neuvoston asetuksen (EY) N:o 1234/2007 soveltamista koskevista yksityiskohtaisista säännöistä vilja-alan tuontitullien osalta (EUVL L 187, 21.7.2010, s. 5).

            LIITE I
            Asetuksen (EU) N:o 642/2010 1 artiklan 1 kohdassa tarkoitettuihin tuotteisiin 23 päivästä kesäkuuta 2020 sovellettavat tuontitullit

                        CN-koodi

                        Tavaran kuvaus

                        Tuontitulli  (1)
                            (2)

                        (euroa/tonni)

                        1001 11 00

                        DURUMVEHNÄ, siemenvilja

                        0,00

                        1001 19 00

                        DURUMVEHNÄ, korkealaatuinen, muu kuin siemenvilja

                        0,00

                        keskilaatuinen, muu kuin siemenvilja

                        0,00

                        heikkolaatuinen, muu kuin siemenvilja

                        0,00

                        Ex10019120

                        Tavallinen VEHNÄ, siemenvilja

                        0,00

                        Ex10019900

                        Tavallinen VEHNÄ, korkealaatuinen, muu kuin siemenvilja

                        0,00

                        1002 10 00

                        RUIS, siemenvilja

                        4,65

                        1002 90 00

                        RUIS, muu kuin siemenvilja

                        4,65

                        1005 10 90

                        MAISSI, siemenvilja, muu kuin hybridi

                        4,65

                        1005 90 00

                        MAISSI, muu kuin siemenvilja  (3)

                        4,65

                        1007 10 90

                        DURRA, muu kuin kylvämiseen tarkoitettu hybridi

                        4,65

                        1007 90 00

                        DURRA, muu kuin siemenvilja

                        4,65

               (1)  Tuojaan voidaan soveltaa asetuksen (EU) N:o 642/2010 2 artiklan 4 kohdan mukaisesti seuraavia tullinalennuksia:

                        —

                        3 euroa/tonni, kun purkamissatama sijaitsee Välimerellä (Gibraltarinsalmelta Välimerelle) tai Mustallamerellä ja tavarat saapuvat unioniin Atlantin valtameren tai Suezin kanavan kautta,

                        —

                        2 euroa/tonni, jos purkamissatama sijaitsee Tanskassa, Virossa, Irlannissa, Latviassa, Liettuassa, Puolassa, Suomessa, Ruotsissa, Yhdistyneessä kuningaskunnassa tai Pyreneiden niemimaan Atlantin puoleisella rannikolla ja tavarat saapuvat unioniin Atlantin valtameren kautta.

               (2)  Kanadasta peräisin olevien, CN-koodien 1001 11 00, 1001 19 00, ex 1001 99 00 (korkealaatuinen tavallinen vehnä, muu kuin siemenvilja), 1002 10 00 ja 1002 90 00 tuotteiden tuontitulli lasketaan asetuksen (EU) N:o 642/2010 2 artiklan 5 kohdan mukaisesti.

               (3)  Tuojaan voidaan soveltaa kiinteämääräistä alennusta 24 euroa tonnilta, jos asetuksen (EU) N:o 642/2010 3 artiklassa vahvistetut edellytykset täyttyvät.

            LIITE II
            Liitteessä I vahvistettujen tullien laskemista koskevat tekijät

               1.
               Asetuksen (EU) N:o 642/2010 2 artiklan 2 kohdassa tarkoitetun viitejakson keskiarvot:

                           (euroa/tonni)

                           Tavallinen vehnä (1)

                           Maissi

                           Pörssi

                           Minneapolis

                           Chicago

                           Noteeraus

                           183,142

                           115,120

                           Palkkio, Meksikonlahti

                           –

                           24,873

                           Palkkio, Suuret järvet

                           42,705

                           –

               2.
               Asetuksen (EU) N:o 642/2010 2 artiklan 2 kohdassa tarkoitetun viitejakson keskiarvot:

                           Rahtikustannukset: Meksikonlahti – Rotterdam:

                           12,390

                           Rahtikustannukset: Suuret järvet – Rotterdam:

                           36,075

               (1)  Sisältää palkkion 14 euroa/t (asetuksen (EU) N:o 642/2010 5 artiklan 3 kohta).


title: Komission täytäntöönpanoasetus (EU) 2020/867, annettu 18 päivänä kesäkuuta 2020, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (”Aprutino Pescarese” (SAN))

text:
                  25.6.2020

                  FI

                  Euroopan unionin virallinen lehti

                  L 201/4

         KOMISSION TÄYTÄNTÖÖNPANOASETUS (EU) 2020/867,
         annettu 18 päivänä kesäkuuta 2020,
         erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (”Aprutino Pescarese” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Italian esittämän pyynnön, joka koskee komission asetuksen (EY) N:o 1263/96 (2) nojalla rekisteröidyn suojatun alkuperänimityksen ”Aprutino Pescarese” eritelmän muutoksen hyväksymistä.

                     (2)

                     Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä (3).

                     (3)

                     Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Aprutino Pescarese” (SAN) koskevan eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä kesäkuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  Komission asetus (EY) N:o 1263/96, annettu 1 päivänä heinäkuuta 1996, asetuksen (ETY) N:o 2081/92 17 artiklassa säädetyn menettelyn mukaisesta maantieteellisten nimien ja alkuperänimitysten rekisteröinnistä annetun asetuksen (EY) N:o 1107/96 liitteen täydentämisestä (EYVL L 163, 2.7.1996, s. 20).

            (3)  EUVL C 44, 10.2.2020, s. 37.


title: Komission täytäntöönpanoasetus (EU) 2020/868, annettu 18 päivänä kesäkuuta 2020, tiettyjen tavaroiden luokittelusta yhdistettyyn nimikkeistöön annetun täytäntöönpanoasetuksen (EU) 2016/1140 kumoamisesta

text:
                  25.6.2020

                  FI

                  Euroopan unionin virallinen lehti

                  L 201/5

         KOMISSION TÄYTÄNTÖÖNPANOASETUS (EU) 2020/868,
         annettu 18 päivänä kesäkuuta 2020,
         tiettyjen tavaroiden luokittelusta yhdistettyyn nimikkeistöön annetun täytäntöönpanoasetuksen (EU) 2016/1140 kumoamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:

                     (1)

                     Täytäntöönpanoasetuksella (EU) 2016/1140 (2) komissio luokitteli neuvoston asetuksen (ETY) N:o 2658/87 (3) liitteessä I olevan yhdistetyn nimikkeistön CN-koodiin 3824 90 96 kuuluviksi muiksi kemiallisiksi tuotteiksi ja valmisteiksi kaksi tuotetta, joista toinen on kivun lievitykseen tarkoitettu itselämpiävä tyyny ja toinen kivun lievitykseen tarkoitettu itselämpiävä vyö.

                     (2)

                     Unionin tuomioistuin totesi asiassa C-182/19 (4) antamassaan tuomiossa, että täytäntöönpanoasetus (EU) 2016/1140 on pätemätön.

                     (3)

                     Oikeusvarmuuden vuoksi säädös, jonka unionin tuomioistuin on todennut pätemättömäksi, olisi virallisesti poistettava unionin oikeusjärjestyksestä.

                     (4)

                     Sen vuoksi täytäntöönpanoasetus (EU) 2016/1140 olisi kumottava.

                     (5)

                     Tässä asetuksessa säädetyt toimenpiteet ovat tullikoodeksikomitean lausunnon mukaiset.

                     (6)

                     Koska täytäntöönpanoasetusta (EU) 2016/1140 ei voida soveltaa unionin tuomioistuimen 26 päivänä maaliskuuta 2020 antaman tuomion jälkeen, oikeusvarmuuden ja oikeudellisen selkeyden varmistamiseksi tämän asetuksen olisi tultava voimaan kiireellisesti,

               ON HYVÄKSYNYT TÄMÄN ASETUKSEN:

            1 artikla

                        Kumotaan täytäntöönpanoasetus (EU) 2016/1140.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä kesäkuuta 2020.

                  Komission puolesta,

                  puheenjohtajan nimissä

               Philip KERMODE

                  Vt. Pääjohtaja

                  Verotuksen ja tulliliiton pääosasto

            (1)  EUVL L 269, 10.10.2013, s. 1.

            (2)  Komission täytäntöönpanoasetus (EU) 2016/1140, annettu 8 päivänä heinäkuuta 2016, tiettyjen tavaroiden luokittelusta yhdistettyyn nimikkeistöön (EUVL L 189, 14.7.2016, s. 1).

            (3)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

            (4)  Unionin tuomioistuimen tuomio 26 päivänä maaliskuuta 2020, Pfizer Consumer Healthcare Ltd, C-182/19, ECLI:EU:C:2020:243.